РЕШЕНИЕ 2012/810/ОВППС НА СЪВЕТА
от 20 декември 2012 година
за изменение на Решение 2011/235/ОВППС относно ограничителни мерки, насочени срещу определени лица и образувания с оглед на положението в Иран
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 29 от него,
като има предвид, че:
(1)
На 12 април 2011 г. Съветът прие Решение 2011/235/ОВППС (1).
(2)
Следва да се уточни, че забраната на продажбата, доставката, трансфера и износа на оборудване, което може да се използва за вътрешни репресии, не се прилага за продажбата, доставката, трансфера и износа на такова оборудване, когато то е предназначено единствено за осигуряване на защитата на персонала на Съюза и неговите държави членки в Иран, нито за предоставянето на техническа помощ, брокерски услуги и други услуги или на финансиране и финансова помощ, свързани с такова оборудване.
(3)
Следователно Решение 2011/235/ОВППС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Към член 2б от Решение 2011/235/ОВППС се добавя следният параграф:
„3. Параграфи 1 и 2 не се прилагат за продажбата, доставката, трансфера или износа на оборудване, което е предназначено единствено за осигуряване на защитата на персонала на Съюза и неговите държави членки в Иран, нито за предоставянето на техническа помощ, брокерски или други услуги или на финансиране и финансова помощ, свързани с такова оборудване, предварително одобрени от съответния компетентен орган.“
Член 2
Настоящото решение влиза в сила в деня на приемането му.
Съставено в Брюксел на 20 декември 2012 година.